Papersnake/gushiwen huggingface dataset:
送杜兵侍以华文待制知遂宁府
魏了翁（宋代）

敝貂冲寒马声湿，余杭门外送归客。
去年曾送六朱幡，今年又送四千石。
更有三令相后先，采不盈筐去如织。
蒙蒙风雪人气薄，漠漠烟尘剑花蚀。
独立长空倚天壁，几度乞归归未得。
贰卿荦荦天与姿，不肯随俗相脂韦。
声名早落虞舜聪，霞裾云佩明春晖。
虞舜已死不复返，云埋苍梧天地悲。
万物兴歇各有期，人生出处宁无时。
揽裾结佩下霄汉，苟得吾志官无卑。
史臣昨侍玉皇案，爱民一语何孜孜。
原公领此深长思，民力竭矣谁其知。
更须同志共此事，则公且去吾亦归。
咏史诗。流沙
胡曾（唐代）

七雄戈戟乱如麻，四海无人得坐家。

老氏却思天竺住，便将徐甲去流沙。
龟潭二首 其一
孙觌（宋代）

绕舍莳兰荪，褰帘对竹君。移床栖樾荫，脱屣护苔纹。

钓影垂潭月，樵歌出岭云。殷勤一瓢水，侑此井中芹。
重伤胡二
刘攽（宋代）

逝水竟不复，死生嗟可怜。所思今已矣，归使一悽然。

尚想飞凫𤉱，终辜忆戴船。神交如有验，会付广陵弦。
试闱即事三绝
苏籀（宋代）

近岁颛门不读书，右文搜拔广该儒。
立言不朽非吾任，贪叩玄门隐者庐。
江湖胜览卷
姚纶（明代）

江湖随处豁吟眸，不满诗囊卒未休。日下风云瞻魏阙，淮东歌舞认扬州。

一篷疏雨鸥边晚，千里残霞鹜外秋。见说武昌城畔柳，尚含青眼待重游。
吴中田妇叹
苏轼（宋代）

今年粳稻熟苦迟，庶见霜风来几时。
霜风来时雨如泻，杷头出菌镰生衣。
眼枯泪尽雨不尽，忍见黄穗卧青泥！
茅苫一月垅上宿，天晴获稻随车归。
汗流肩赪载入市，价贱乞与如糠粞。
卖牛纳税拆屋炊，虑浅不及明年饥。
官今要钱不要米，西北万里招羌儿。
龚黄满朝人更苦，不如却作河伯妇！
忆长安。三月
杜奕（唐代）

忆长安，三月时，上苑遍是花枝。青门几场送客，

曲水竟日题诗。骏马金鞭无数，良辰美景追随。
江上逢司空曙（一作岳阳逢司空文明，得关中书）
李端（唐代）

共尔髫年故，相逢万里馀。新春两行泪，故国一封书。

夏口帆初落，涔阳雁正疏。唯当执杯酒，暂食汉江鱼。
荷花四绝·风
吴龙翰（宋代）

飒飒凉生水国秋，可怜无计解花愁。
飘然一叶随流水，付与真人驾作舟。
句 其三
黄大临（宋代）

急雪鹡鸰相并影，惊风鸿雁不成行。
送雪窦圆兄归疏山
释绍昙（宋代）

锦镜浓妆蜀样花，没尘无处惹尘埃。
好归说与曹家女，已是当堂打破来。
仲春
李之仪（宋代）

异乡流落十三年，老日从谁寄往还。久叹断蓬飘世外，忽惊连璧下云间。

生涯已约同他日，词笔端能慰暂颜。准拟新秋便相见，为君终日倚柴关。
破山兴福寺
释元肇（宋代）

此山名最重，常建昔题来。大士讲经处，老龙拿石开。

庭前缨络树，池内白莲台。几载惟闻说，何当到一回。
次韵黄华和同年九日诗十首 其八
耶律楚材（元代）

无知岂真知，无见非真见。遮照玄纵横，机关千万变。

虎口几横身，临敌经百战。三折为良医，一交学一便。
赏溪秋望
李蟠枢（清代）

水落滩逾险，秋风动远思。青山千里梦，红叶一林诗。

刹古穿云没，帆轻出谷迟。赏溪归路迥，何以慰心期。
月夜登兰州城楼望黄河隔岸诸山
俞明震（清代）

月中望黄河，满目金破碎。沙堤不受月，因水得明晦。

城影落山腰，雁声出云背。三更天宇高，七月残暑退。

树动风无声，坐久得秋态。心知寒讯早，预作雪山对。

暂与解烦忧，清露入肝肺。忽闻伊凉歌，河声助慷慨。

河流去不回，明月年年在。斟酌古今情，几人临绝塞。
应尽须尽吟 其三
顾允成（明代）

应尽须尽，万缘息净。啼泣满前，松风入听。
西湖杂诗
黄任（清代）

梅花亦作黍离看，野水荒坟绕一湾。
肠断黄金台下客，更传天语到孤山。
直舍有书 其四
王安中（宋代）

年来方寸湛如水，照见霜空无一尘。写出禅家有眼句，不妨馀事作诗人。
金丹诗四十八首 其二十九
张继先（宋代）

金丹换骨不相欺，大抵凡流性易迷。若使赤蛇腾海北，自然玉易走天西。

栽莲使者行真水，种火龙王启大蹊。好向此中寻捣鍊，飞腾只在一刀圭。
春怀 其十
汪莘（宋代）

曳杖登春台，万物含光辉。天地岂不大，孤云独无依。

我友在东海，古屋弦湘妃。昔醉芙蓉浦，今掩桃李扉。

不见已三年，何由会王畿。赠子青玉案，报我紫金鞿。

日暗牛羊下，月明乌鹊飞。有生共如此，扰扰徒增欷。
寄二徐
刘克庄（宋代）

珍重渠家大小君，分明二陆是前身。
遥知洛下倾城看，锦样文章玉样人。
夜宴太仆田卿宅
姚合（唐代）

故人九寺长，邀我此同欢。永夜开筵静，中年饮酒难。

微风侵烛影，叠漏过林端。腊后分朝日，天明几刻残。
呈大宗丞求笔戏
丘葵（宋代）

咄咄人谁识，翩翩老更佳，
王维不是画，苏晋已长斋。
地静白生室，天秋黄落阶。
日长用幽意，咫尺到无怀。
牡丹
韩琮（唐代）

桃时杏日不争浓，叶帐成阴始放红。
晓艳远分金掌露，暮香深放玉堂风。
名移兰杜千年后，贵擅笙歌百醉中。
如梦如仙忽零落，暮霞何处绿屏空。
雨多极凉冷
韩淲（宋代）

焉知三伏雨，已作九秋风。
木叶凉应脱，禾苗润必丰。
地偏山吐月，桥断水浮空。
鸡犬邻家外，鱼虾小市中。
遥题扫叶楼
弘历（清代）

隔岫谁家扫叶楼，清标占断石城秋。分明郑谷诗中景，逸兴遄飞那上头。
将母
王安石（宋代）

将母邗沟上，留家白紵阴。
月明闻杜宇，南北总关心。
青山寺
尤袤（宋代）

峥嵘楼阁插天开，门外湖山翠作堆。
荡漾烟波迷泽国，空蒙云气认蓬莱。
香销龙象辉金碧，雨过麒麟剥翠苔。
二十九年三到此，一生知有几回来。
秋日杂诗
刘玺（清代）

读书一万卷，不救苍生穷。借问昔所读，今与石田同。

露泠蝉不语，草吟乱百虫。时物自迁变，君子忧忡忡。

何以缓斯忧，埋之酒杯中。酒边落清响，不知是秋风。

醉咏松竹间，萧洒开心胸。
一萼红（弁阳翁新居，堂名志雅，词名萍洲渔笛谱）
张炎（宋代）

制荷衣。傍山窗卜隐，雅志可闲时。款竹门深，移花槛小，动人芳意菲菲。怕冷落、萍洲夜月，想时将、渔笛静中吹。尘外柴桑，灯前儿女，笑语忘归。

分得烟霞数亩，乍扫苔寻径，拨叶通池。放鹤幽情，吟莺欢事，老去却愿春迟。爱吾庐、琴书自乐，好襟怀、初不要人知。长日一帘芳草，一卷新诗。
句
元晦（唐代）

石静如开镜，山高若耸莲。笋竿抽玉管，花蔓缀金钿。

（岩光亭楼海虞衡志）。
赵千里山水长幅
邓文原（元代）

苍山高处白云浮，楼阁参差带远洲。千尺虬龙依绝壁，一群鹳鹤唳清秋。

山翁有约凭双屐，野客无心溯碧舟。最是霜林好风景，居然咫尺见丹丘。
恋芳春慢·蜂蕊分香
万俟咏（宋代）

蜂蕊分香，燕泥破润，暂寒天气清新。帝里繁华，昨夜细雨初匀。万品花藏四苑，望一带、柳接重津。寒食近，蹴踘秋千，又是无限游人。红妆趁戏，绮罗夹道，青帘卖酒，台榭侵云。处处笙歌，不负治世良辰。共见西城路好，翠华定、将出岩宸。谁知道，仁主祈祥为民，非事行春。
咏梅
释文珦（宋代）

万木凋零尽，知经几度霜。
独余冰玉质，薰得梦魂香。
影入清泉唐，声传画角长。
每因春烂漫，惆怅失孤芳。
秋夜简敬承公亮
冯琦（明代）

秋色遽如许，客心郁未安。微微日影薄，肃肃天宇宽。

高风下木叶，零露被崇兰。四气自斡运，谁为衰盛端。

朱华曾几何，素萼忽已残。楚楚松柏姿，凌风以自完。

愿言附高节，与君同岁寒。
次王顾二郡守联句韵八首客中聊以自遣 其六
江源（明代）

肃政堂前日欲西，争鸣双柏鸟声齐。几番骤雨打檐急，四面浓云压树低。

楚水风烟新节序，粤山松桂旧依栖。拥襟正想罗浮伴，纸帐梅花梦后鸡。
乌衣巷
杨备（宋代）

人物风流往事非，空馀陋巷作乌衣。
旧时簾幕无從觅，祇有年年社燕归。
斜巷
姚燮（清代）

斜巷草凄碧，斜门花掩回。春深人不见，雨过蝶能来。

幽梦拚长住，芳期苦暗催。几家儿女病，帘幕怯晨开。
小斋睡起
张埴（宋代）

受用本分内，三间老茅斋。
岂无日如火，但有书能理。
开门鸟柏影，盎水泼入怀。
所期健拄杖，而相软麻鞋。
旧雨来人处，青苔生土阶。
赠栖贤僧二首 其一
王洋（宋代）

锦心绣口绝铅华，白氎铜瓶古梵家。宴坐无人问消息，有时敲板唤玄沙。
临江仙·暝色一川谁管领
项鸿祚（清代）

暝色一川谁管领，落霞点破空明。枳篱开处钓船横。晚凉荷叶浦，微雨豆花棚。
载酒江湖无长物，药炉诗卷茶铛。此生定与白鸥盟。浮家秋水阔，归梦晓云轻。
雪中送客寒溪堂
薛季宣（宋代）

前年送客寒溪堂，桃李璀璨寒生光。今年送客寒溪道，满望六花形欲槁。

前岁今年时不同，同为送客寒光中。寒光山积都相似，谁信冬春长有此。

广寒宫殿不胜寒，世界琼瑶无乃是。如何名此作寒溪，炎天风色镇凄凄。

不缘送客不易到，送客情怀将何为。君不见瑶池高宴非不奇，穆王犹自赋吾归。
送吴仲鲁回鸟江二首
陆文圭（元代）

老人白帽子青衿，二水相滋兑泽深。
易学已随丁氏去，金兰何日慰同心。
和郭守叔光绝境亭
周行己（宋代）

云横绝尘境，峻堞若绳削。群山列培塿，众水分脉络。

下瞰万瓦居，缥缈见楼阁。松风发天籁，泠然众音作。

皛皛天宇清，尘襟一澄廓。
寄呈史太师二首
张镃（宋代）

自怜冰氏子，父祖已登门。
屏迹千官外，驰书一品尊。
华戎心处活，经传语前论。
欲理西风棹，因瞻只树园。
休日静居
韩淲（宋代）

寒饿迫我出，忽忽儿女大。原思乐商颂，宋玉悲楚些。

吹面薰风乐，刮眼春风过。飞鸣鹊绕树，徵逐蚁旋磨。

瀹茗销梦事，凝香理经课。休浣得暂闲，栖深净趺座。
东阁官梅十咏补遗 其三
金朝觐（清代）

岭上新枝好护持，春风隔岁漏花期。恨他开在黄花后，只为争先转觉迟。
山居七咏·丹桂轩
方岳（宋代）

何年进入玉华宫，香到君王紫禁枫。
月府归来衫袖冷，蟾蜍滴露洗秋红。
万里春
周星誉（清代）

双栖画里。更双声同倚。尽将来、写入蟾蜍，问双心圆未。

无限相思意。把青梅、西州重寄。道甚时、却扇花前，看那人双髻。
送真希元侍郎得祠西归
曹彦约（宋代）

愿治方凝竚，求归竟得闲。
空令如我辈，忍愧尚朝班。
望重忠嘉上，身轻去就间。
渺然人物虑，少壮亦衰颜。
玉照堂观梅二十首
张镃（宋代）

喜客能挥白玉琴，此花端解古时音。
只防老鹤来偷听，引起翻云万里心。
九日与一飞诸友饮菊
李石（宋代）

五年去国若为欢，九日逢秋强自宽。
树搅冰霜惊岁晚，山围雾雨试朝寒。
不关鸟帽随风落，只把红萸对俗看。
惟有东湖无可遣，一杯香泛落英餐。
蝶恋花（惜春）
曾觌（宋代）

翠箔垂云香喷雾。年少疏狂，载酒寻芳路。多少惜花春意绪。劝人金盏歌金缕。

桃李飘零风景暮。只有闲愁，不逐流年去。旧事而今谁共语。画楼空指行云处。
次韵苏主管忆庄器之贤良
项安世（宋代）

娟秀从牙茁，声名奋角羁。
人愁万事早，谁料一官迟。
宪也虽非病，桑乎可使饥。
有穷难手援，无梦叹吾衰。
第二十五丹霞烧佛颂
释义青（宋代）

古岩苔闭冷侵扉，飞者惊危走者迷。夜深寒热汀洲火，失晓渔家辄自疑。
湖州溪楼书献郑员外
吴融（唐代）

危槛等飞樯，闲追晚际凉。青林上雨色，白鸟破溪光。

目以高须极，心因静更伤。唯公旧相许，早晚侍长杨。
述怀
刘沆（宋代）

虎生三日便窥牛，猎犬宁能掉尾求。
若不去登黄阁贵，便须来伴赤松游。
奴颜婢舌诚堪耻，羊狠狼贪自合羞。
三尺太阿星斗焕，何时去取魏齐头。
绝句五首
刘子翚（宋代）

双鱼来自瘴江滨，一读家书一怆神。
见说炎荒风土恶，可无神物护忠臣。
临云阁
舒亶（宋代）

高僧终是笑凭栏，亦似无心懒出山。几度海风吹散雨，坐看彩翠落人间。
游东塔雨中夜归二首 其一
孙觌（宋代）

山气濛鸿衣自湿，意行曳杖穿云入。老翠阴森万竹蟠，浮苍潋滟千峰立。

邂逅幽寻到萧寺，拊掌一笑掀百蛰。酒醒佛火照黄昏，坐听北窗风雨集。
八声甘州·仿离骚
李曾伯（宋代）

仿离骚、览揆度新讴，空云霭乌丝。把长庚才调，小施筹笔，犹处囊锥。鸾枳鸂滩发轫，指日问朝衣。雪片梅花外，已露南枝。休羡汉疏晋阮，记当年楚产，同是家儿。怅岁华如许，同官复同时。引宫商、细赓郢唱，向樽前、谁为一歌之。蓬壶侣，长春不老，有美人兮。
孙景随侍赴举
宋祁（宋代）

蜡凤当筵占美名，文斋大被集时英。
人同颍水将车乐，赋待尚时给笔成。
乡酒出郊浮蚁釂，故林驰雾暝猿惊。
省知唱第藂云幄，归梦因君到斗城。
次韵送新潜江滕令
项安世（宋代）

髯滕笔力万钧强，少日诗声远擅场。
身著青衫头半白，腰县铜擅绶仍黄。
鱼来俞市鲜无数，酒满龙渊乐讵央。
若许为氓仁政里，一廛烟水受渔郎。
送翁士特
释法具（宋代）

朝入羊肠暮鹿头，十三官驿是荆州。具车秣马晓将发，寒烛烧残语未休。
重游飞来寺
袁应文（明代）

十年几度飞来寺，今日重登倍爽神。榻倚翠岚僧入定，树悬苍爽鸟窥人。

檐间果落虚堂暮，竹底泉香碧涧春。自上半云还自笑，世人何处渡迷津。
偈颂一百三十三首 其一一八
释法薰（宋代）

推不进前，约不退后。临济白拈，未是好手。南山不惜两茎眉，玉箸空将撑虎口。
偈颂一百三十三首 其十三
释居简（宋代）

枯木寒灰，铜崖铁壁。春到无痕，春归无迹。桃花红，李花白。

明眼人前，一场狼藉。
河西务早发
刘曰萼（清代）

落落晨星大，荒荒海气蒸。戍楼咽霜柝，水驿闪风镫。

夷骑往来熟，尘沙感慨增。劫灰何代寺，我欲问胡僧。
陪人游北苑
师拓（金朝）

系马溪边酌，啼莺柳外闻。望长魂欲断，愁豁酒微醺。

草色明残照，江声入莫云。故园春已到，归思日缤纷。
刘公觐毕姻诗勉之
张宁（明代）

飞飞鸳鸯鸟，比翼湖之涯。生年不满百，燕婉当及时。

东邻有处女，春秋盛容姿。一朝辞父母，托身游侠儿。

岂无百两将，而乃荡子妻。妍华不自好，终身抱馀悲。

况君良家子，衣冠能自持。母穷毕日欢，负此远大期。

辛壬与癸甲，斯文良在兹。
山居十首
薛嵎（宋代）

深涧游群鱼，高树鸣幽禽。
山中白日长，同此逍遥心。
脱粳香可炊，浊酒聊自斟。
过兹非所求，孰为升与沉。
虚明斋
李新（宋代）

道源冷然白，疏通无一尘。
中扃泬寥生，太古以上人。
斋居不三泬，水镜冰壶身。
日观红未升，绿琐先知晨。
逍遥且齐物，静与鸿蒙亲。
如求漆园吏，先与卜西邻。
漫成（二首）
韩邦靖（明代）

漆沮河边两岸沙，绕堤十里尽桃花。
春风纵使随流水，落日犹堪斗彩霞。
同韩倬次雪声远登快风阁兼寄怀绎堂
沈自南（清代）

秋来杰阁共登临，极浦遥山入望深。吴苑弟兄欣聚首，梁园宾客最关心。

蒹葭拂浪浑如雪，橘柚垂烟半似金。指点江乡尽图画，迟君墨妙一题襟。
水调歌头（赵帅生日）
赵善括（宋代）

形胜视京兆，警跸驻钱塘。光前诏后弹压，谁数汉张王。几百万家和气，五十余年创见，天下一循良。有口皆歌颂，无地不耕桑。

春过半，花锦烂，柳丝长。潭潭门卫森戟，宴寝正凝香。笑把湖山佳色，醉挹西湖晴滟，童艾祝霞觞。四海瞻华衮，千载侍吾皇。
夜坐示友
唐彦谦（唐代）

夜久烛花落，凄声生远林。有怀嫌会浅，无事又秋深。

黄叶归田梦，白头行路吟。山中亦可乐，不似此同襟。
和柳子厚诗十七首 其十六 得白菌引酒径醉
程俱（宋代）

春霖接岁寒，鲑菜已久索。谁持玉轮菌，侑我金凿落。

安知老瓦盆，平昔滋味薄。得此径陶然，朱颜忽如昨。
涧壁梁公主祠武帝女也据高冢上林木郁然形开
孙应时（宋代）

萧翁本胜士，诸郎多艺文。
伤哉晚大谬，家国成丝棼。
主昔食何邑，桃李争农芬。
禁脔必王谢，风流映青云。
岂其独天幸，不见台城军。
曲阿故近甸，茂林有高坟。
玉鱼即无恙，庙食仍蒿焄。
此事乃可书，所慨荒前闻。
千舟集浦溆，吉卜叩灵氛。
我亦肃襟屦，一瓣崇炉薰。
徘徊慨千功，江波日沄沄。
谁当著奇语，歌之拟湘君。
嶰谷北行同人分赋行装予得油衣
全祖望（清代）

客里难教用瓦精，偏逢雨雪送长征。襟分薜荔墙头色，袖作芭蕉窗外声。

渴日若升应弃置，漏天未塞足孤行。故人此日齐东道，愁听檐花落五更。
凤凰台上忆吹箫箫 题阙
白朴（元代）

笳鼓秋风，旌旗落日，使君威震雄边。羡指麾貔虎，斗印腰悬。尽道多多益办，仗玉节、亳邑新迁。江淮地、三军耀武，万灶屯田。戎轩。几回□□，□画戟门庭，珠履宝筵。惯雅歌堂上，起舞樽前。况是称觞令节，望醉乡、有酒如川。明年看，平吴事了，图像凌烟。
怯酒赠周繇（一作答周为宪看牡丹）
段成式（唐代）

大白东西飞正狂，新刍石冻杂梅香。

诗中反语常回避，尤怯花前唤索郎。
病中诗十五首。别柳枝
白居易（唐代）

两枝杨柳小楼中，袅袅多年伴醉翁。
明日放归归去后，世间应不要春风。
五年三月今朝尽，客散筵空掩独扉。
病与乐天相共住，春同樊素一时归。
再次韵
王灼（宋代）

寒斋编简香，温室纨绮翠。
畴昔徇所好，外物巧相媚。
晚惊生死变，洒尽阑干泪。
掀起求无上法，不问天所閟。
休悲夜台客，万年供一睡。
我亦老将死，何苦逐昏醉。
归从浮图师，了此一大事。
试问八督州，何如三入寺。
晚莺献都官
强至（宋代）

自恨飞迁出谷迟，东君不是故相遗。
园林纵许容羁迹，蜂蝶还应笑后时。
休恃绵蛮能巧啭，还须冷落守空枝。
春风着力年年在，未必羽翰今便衰。
年周花甲勉赋四律 其一
陈毓瑞（清代）

饱尝世变历艰辛，枉自蹉跎六十春。堪笑鲲鹏时未至，恰惭鸿鹄志难伸。

乐天望月新添恨，宗悫乘风快问津。差幸一枝聊可寄，龙门仰企荷陶甄。
夏日过武林同年滕学宪邀游湖上赋别
郭谏臣（明代）

薰风一苇系长堤，歌舞初停日已西。十里荷香侵座远，六桥柳色带烟迷。

虚名世上同蜗角，浪迹天涯信马蹄。且喜故人相对饮，松林兰若更攀跻。
三月十五夜登迎华观
许谦（元代）

夜深来此倚阑干，千里楼台俯首看。
月到天中花影正，露零平地草光寒。
气清更觉山川近，意远从知宇宙宽。
长啸一声云外落，几家儿女梦初残。
西江月（海棠）
李莱老（宋代）

绿染晓云冉冉，红酣清雾冥冥。银簪悬烛锦官城。困倚墙头半银。

雨后遍饶艳冶，燕来同作清明。更深犹唤玉靴笙。不管西池露冷。
好事近 过南云门
王恽（元代）

南北两云门，竹圃稻畦如画。罢亚黄云万顷，自长渠飞洒。太行钟秀尽三乡，形胜＊高下。笑我年来用舍，似田间秧马。
客以诗为东园饮不果次其韵二首
陈造（宋代）

春池照影红锦衣，鸳鸯与鸭同低摧。
金笼鹦鹉颇谇语，解道春色今寒灰。
客来命笑还错莫，此情不似君情薄。
会须把酒杏花前，只唤茶瓯充罚爵。
和吴朝议
王洋（宋代）

自是天公亦厌艰，十年战士好休闲。
胡儿弓射燕陲月，汉将心驰海上山。
庆事频闻输帝府，好音传落到人间。
丈人自是朝廷旧，早趁鵷鸾入近班。
宿清都观
赵蕃（宋代）

涪翁逍遥果安在，玉局清都今何如。
遗踪羽化不可问，朗诵二诗行绕除。
林少伊直院母夫人柳氏挽词
苏籀（宋代）

遐年畀东榻，流庆羡停储。
吊者九皋唳，幽夫百岁居。
鱼轩川上逝，石窌墓前书。
绝妙斯铭勒，宁惟崔蔡如。
摸鱼儿·送座主德清蔡先生
纳兰性德（清代）

问人生、头白京国，算来何事消得。不如罨画清溪上，蓑笠扁舟一只。人不识，且笑煮、鲈鱼趁著莼丝碧。无端酸鼻，向岐路消魂，征轮驿骑，断雁西风急。
英雄辈，事业东西南北。临风因甚泣。酬知有愿频挥手，零雨凄其此日。休太息，须信道、诸公衮衮皆虚掷。年来踪迹。有多少雄心，几翻恶梦，泪点霜华织。
越州飞翼楼
郑思肖（宋代）

飞来绝顶上，流盼入无垠。国土东南阔，山川今古新。

高楼临白日，平地载青春。直欲蓬莱去，因风问大钧。
新秋望章载谋二首
王夫之（明代）

湘山犹曲曲，畴昔故天涯。偶合添离恨，轻分有后期。

镫残知弈误，月上尽诗迟。芳草王孙在，闲愁付杖藜。
苕溪
杜耒（宋代）

晚立苕溪溪上头，往来无数采菱舟。
采菱归去明朝卖，安识人闻乐与愁。
晓仙谣
温庭筠（唐代）

玉妃唤月归海宫，月色澹白涵春空。银河欲转星靥靥，

碧浪叠山埋早红。宫花有露如新泪，小苑丛丛入寒翠。

绮阁空传唱漏声，网轩未辨凌云字。遥遥珠帐连湘烟，

鹤扇如霜金骨仙。碧箫曲尽彩霞动，下视九州皆悄然。

秦王女骑红尾凤，半空回首晨鸡弄。雾盖狂尘亿兆家，

世人犹作牵情梦。
夏日登灵隐寺后峰
方干（唐代）

绝顶无烦暑，登临三伏中。深萝难透日，乔木更含风。

山叠云霞际，川倾世界东。那知兹夕兴，不与古人同。
送江东贡有源分韵得庭字
宋褧（元代）

闻说宣城郡，名家聚德星。因君诣京阙，如我到门屏。

𤱶亩知闻道，诗书出过庭。归航有毛檄，不负世明经。
唐大飨拜洛乐章。敬和
武则天（唐代）

兰俎既升，蘋羞可荐。金石载设，咸英已变。

林泽斯总，山川是遍。敢用敷诚，实惟忘倦。
农圃渔樵十咏 其二 前人韵
张萱（明代）

柳岸凉生七月天，银梭玉尺弄溪烟。沙边网得林边煮，笑唤渔船作酒船。
秋怀十首
韩元吉（宋代）

右手持杯左不空，蟹螯已作雪蒙茸。
秋风莫起鲈鱼梦，未似先生阿堵中。
八月七日夜省直苦雨三首 其二
司马光（宋代）

怅望中秋月，于今已上弦。明生圭样小，影露桂花偏。

幽思邈难致，浮云去不还。何当出阴翳，清彻照中天。
和暮秋闻雁有怀
赵希逢（宋代）

有腹夫谁肯贮愁，笑他宋玉浪悲秋。
征鸿纵使声多恨，怎得无声过小楼。
念奴娇·衰翁憨甚
侯置（宋代）

衰翁憨甚，向尊前、手捻一枝寒玉。想见梅台花更好，一片琼田栖绿。短辔轻舆，大家同去，取酒偿醲馥。元来春晚，万包空间黄竹。

休恨雪小云娇，出群风韵，已觉桃花俗。羯鼓声高回笑脸，怎得天公来促。江上风平，岭南人远，谁度单于曲。明朝酒醒，但余诗兴天北。
中庭步月
蒲寿宬（宋代）

月光被中庭，竹影弄幽色。
潇潇一幅素，洒洒数茎墨。
忽然风动处，惟有月写得。
此画应入神，无言自心识。
岁稔
姜特立（宋代）

今负稔熟收田禾，智能鸡担谷主人家。
农人时节一醉饱，擨歈起舞相喧哗。
吴徐宪应特
陈应龙（宋代）

弱冠弄笔砚，耻为章句儒。
夜半剑气发，精光射天衢。
欲分天子忧，张灯阅地图。
七闽山水秀，我亦思故庐。
世事苦龃龉，吾道甯踌蹰。
一官如涕唾，焉能轻重吾。
行香子·一春花下
黄孝迈（宋代）

一春花下，幽恨重重。又愁晴，又愁雨，又愁风。
存素堂为钓滩郑璠赋
陈昌（明代）

登山莫登兮太行，过峡莫过兮瞿塘。太行羊肠路九曲，前车未倾后车覆。

瞿塘风浪高于山，往往能沈舟万斛。何如存素心自足，终岁无荣亦无辱。

青蔬种熟五亩园，绿萝结就三间屋。裁夏箨兮为冠，制秋荷兮为服。

风姿皎若冰壶清，宁肯纷纷溷流俗。有时醉击土鼓兮歌豳风，有时醒捧洼樽兮饮溪渌。

但得安贫随所欲，一任朱门厌粱肉。君不闻吴子胥，功成败越栖会稽。

云何竟赐属镂剑，遗尸溅血乘鸱夷。又不闻秦李斯，掀天相业何巍巍。

一朝云阳受诛戮，却思上蔡东门时。古来英雄人，得丧尽如此。

有功何足云，有势何足恃。但将存素当良田，毌使嘉苗混丰芑。
清樾晚雨效韩偓 其二
周紫芝（宋代）

白鹭一双飞暮霭，乱鸦无数立官楼。角声吹尽栏犹倚，雨落黄昏人白头。
临江仙（次黄几叔韵赋酴醿）
郭应祥（宋代）

姑射仙人肌雪莹，笑他红紫纷纷。从教藏白后庭深。虬枝才破蕾，鼻观已遥闻。

花正繁时春又暮，年华荏苒催人。惜花心事与谁论。长哦清绝句，目断古南云。
寄怀乾岳年兄 其二
周顺昌（明代）

相思盈抱向谁开，回首衡阳雁不来。三十功名淹海国，百年心事吊荒台。

壮怀自觉愁中尽，薄鬓偏从病里催。世路行藏须努力，月明北望转徘徊。
斋中
傅梦得（宋代）

惟有闲中日最长，薰风拂拂透修廊。
半窗槐影侵书叶，一曲蝉声送夕阳。
强把茶瓯醒困眼，久无诗债拌枯肠。
何妨自取离骚读，且向斋炉爇晚香。
燕交代□□乐语口号
牟巘五（宋代）

两君先后缔交承，一笑何防玉斚倾。
驰驲催人来异渥，卧龙留客自多情。
告新听说三年最，叙最欣寻再世盟。
天上除书人已到，便看鹄立侍通明。
孤山彭高士借榻
释居简（宋代）

万籁笙镛一枕秋，幌云垂地月痕收。偶然做得还乡梦，梦见鸿濛与道游。
奉送六舅归陆浑
王维（唐代）

伯舅吏淮泗，卓鲁方喟然。悠哉自不竞，退耕东皋田。

条桑腊月下，种杏春风前。酌醴赋归去，共知陶令贤。
新春感怀五首
薛嵎（宋代）

自悔中年废读书，余生只可业樵渔。
青山白屋笑归去，从我高眠百事疎。
从军行二首
王昌龄（唐代）

向夕临大荒，朔风轸归虑。
平沙万里馀，飞鸟宿何处。
虏骑猎长原，翩翩傍河去。
边声摇白草，海气生黄雾。
百战苦风尘，十年履霜露。
虽投定远笔，未坐将军树。
早知行路难，悔不理章句。

秋草马蹄轻，角弓持弦急。
去为龙城战，正值胡兵袭。
军气横大荒，战酣日将入。
长风金鼓动，白露铁衣湿。
四起愁边声，南庭时伫立。
断蓬孤自转，寒雁飞相及。
万里云沙涨，平原冰霰涩。
惟闻汉使还，独向刀环泣。
朱明洞
卢弼（明代）

万木萧森景最幽，药僧丹灶几春秋。葛仙自在山中化，汉武徒春海上求。

时见聚霞铺翠巘，夜看出日照沧洲。铁桥有路应能到，赤脚狂歌眺石楼。
谢程太史松溪惠樵茶
刘士奇（明代）

辛夷帘下忆卢仝，封寄情深谏议通。乍阅百团浑似月，不须七议便乘风。

云铛屡挹闻香冽，松籁旋听觉虑空。向道蒙山武夷胜，岂知樵涧摘春丛。
柳梢青
施枢（宋代）

飞露初霜。冷侵金井，响到银床。懊恨碧梧，不留一叶，月占纱窗。

雁声做尽凄凉。又陡顿、衾寒夜长。曲曲屏山，重重客梦，无限思量。
到徐叔咏居
俞德邻（宋代）

攀藤蹑石访幽客，茆屋参差松树隔。山童闻语不应门，古木千章鸣格磔。
和陶诗 悲从弟仲德
李贤（原德）（明代）

独步当深秋，木叶正飘零。感此泪承睫，伤怀在幽冥。

往事已如梦，安得忘平生。伊昔雁行日，风采令人倾。

藻思发篇翰，浑然若天成。气完神亦爽，满儗到百龄。

苍苍诚叵测，令我恸失声。雨苔翳行径，寒螀怨空庭。

杳杳夜台闭，悠悠古今情。人生天地间，终然当委形。

咏彼急难诗，恻恻幽思盈。
送张子仪尚书镇福州
许及之（宋代）

暂违天陛星辰履，便上春风李郭船。两地逼人真勇退，三山去郭俨登仙。

循环花甲趋庭日，遗笏棠阴在镇年。盛事相望已无匹，宝奎新赐更光前。
忠文洪相公挽辞 其二
释文珦（宋代）

盛德归冥寞，斯文转寂寥。声名昭信史，功业在清朝。

遗表祈天切，忠魂入地遥。九重思亮直，应作楚辞招。
百一诗
释函是（明代）

生平喜住山，而匪乐登陟。犹忆居匡庐，频年乃一出。

讵肯离人居，枘凿初难入。尝为鲁国士，志不受绳墨。

岂有王子乔，丹溜不可食。离离若参辰，俯仰恒滋惑。

桀纣奚无性，舜禹安知习。心知随见闻，渐渍非一日。

阪泉无恶名，南巢有惭德。曹魏亦受禅，人指为篡立。

侯门出仁义，俘虏尽残贼。当时重成败，后世覈名实。

名实持圣贤，成败犹甲乙。甲乙古又今，圣贤何得失。

事穷乃崇因，邈邈终难必。盗蹠丰且延，颜闵贫而疾。

吁嗟乎天兮，三世费穷诘。浩劫一念兴，休咎成消息。

易言积有馀，庆殃通家国。薰莸竞目前，不知其所集。

我观始与终，以此百情毕。玄璧难为功，燕石吾自袭。

富贵岂不欲，黄雀悲双翼。长年岂不慕，蓬莱日易昃。

世纷久已辞，接舆匪其匹。有身随饥寒，无心任欣怵。

衰荣造化均，忘怀岂静力。一死复一生，一劳复一逸。

蜉蝣自朝暮，鹤曲龟潜匿。修短竟由谁，可以破世执。

我亦无奇怀，秖有安心术。行行见远山，或时坐长默。

或时登高台，一目浮云逼。云散空中真，夕照起寒色。

茂林环苍岑，晨风归广隰。此趣谁当无，殷勤赋百一。

试问张留侯，黄石蚤曾识。功成鬓垂垂，欲悔嗟何及。
大涤洞天留题
赵与时（宋代）

悬知凡骨本难仙，谁遣来登大条天。
篝火既容闚洞穴，抚栏又得听岩泉。
和平太行路韵 其一
李俊民（金朝）

六丁驱役鬼神奔，一夜开山掌样平。多少往来车马客，尚忧行路涩难行。
书堂
王安石（宋代）

乌石冈头上冢归，柘冈西畔下书帷。
辛夷花发白如雪，万国春风庆历时。
和袁同年接伴谒洪泽镇龙祠韵
许及之（宋代）

鬼神为德著冥冥，不在牲牷只在诚。护客往来今九度，感神昭假等三成。

长安妥帖平于席，画舫夷犹稳作程。应鉴微衷有孤愤，中原却隔泗州城。
寄栖白师
释智圆（宋代）

深隐空林下，清幽绝外缘。
雨窗封岳信，苔井濾秋泉。
门静来沙鸟，庭闲噪晚蝉。
凭栏独相忆，残日下遥天。
和文与可洋川园池三十首 蓼屿
苏轼（宋代）

秋归南浦蟪蛄鸣，霜落横湖沙水清。
卧雨幽花无限思，抱丛寒蝶不胜情。
虞美人·有忆
曾廉（清代）

绣栊人起寻还倦。未识春风面。空庭连日雨潇潇。谁道银笙吹得客愁消。

湘裙六幅云垂地。小立非无意。人生何事费寻思。最是华筵烛烬酒阑时。
花石纲
汪元量（宋代）

假山虽假总非真，未必中间可隐身。
若使此山身可隐，上皇不作远行人。
韦羌山式公绿筠庵诗
郭三益（宋代）

道人栖碧山，云居在空曲。
十年海潮音，利物缘已熟。
更寻妙高顶，超然具幽筑。
古林插空青，寒筠抱岩绿。
时携贝叶书，步入深林读。
云衣冷萧条，静对含烟玉。
客来境非喧，客去境自足。
宵眠获禅虎，昼引衔花鹿。
庵中三昧语，药我贪瞋毒。
何当脱双凫，藜杖追高躅。
荆州新秋病起杂题一十五首。病起见苔钱
齐己（唐代）

病起见苔钱，规模遍地圆。儿童扫不破，子母自相连。

润屋何曾有，缘墙谩可怜。虚教作铜臭，空使外人传。
到鹿津观水陆清醮普度 其一
陈肇兴（清代）

沸天锣鼓彻宵喧，一片灵风闪彩幡。十字街中人似织，不知何地著孤魂。
秋日登南城台
陶弼（宋代）

江国家书少，秋台寒草生。
无人来远渡，尽日上高城。
落照悬渔布，孤烟起戍营。
东篱故园菊，又向酒中倾。
五月七日晚登碧亭有感
吴芾（宋代）

连岁芙蕖照眼明，今年荷叶又青青。
老夫去此无他恋，只忆看花水上亭。
濂溪诗
黄庭坚（宋代）

溪毛秀兮水清，可饭羹兮濯缨，不渔民利兮又何有于名。
弦琴兮觞酒，写溪声兮延五老以为寿。
蝉蜕尘埃兮玉雪自清，听潺湲兮鉴澄明。
激贪兮敦薄，非青蘋白鸥兮谁与同乐。
津有舟兮荡有莲，胜日兮与客就闲。
人闲拿音兮不知何处散发醉，高荷为盖兮倚芙蓉以当伎。
霜清水寒兮舟著平沙，八方同宇兮云月为家。
怀连城兮佩明月，鱼鸟亲人兮野老同社而争席。
白云蒙头兮与南山为伍，非夫人攘臂兮谁余敢侮。
满庭芳（再作寄景卢）
洪适（宋代）

旧日盘洲，藏钩卜夜，松儿笑拣双眉。老人好静，此乐数年稀。尚记乘舟西溯，楼卷雪、曾到雷池。今非昔，畏寒闭户，弃掷夏商彝。

入春，逾两月，轻烟非雾，细雨如丝。任风颓花架，不惮装治。想得醉吟滕阁，家园事、争解详知。归来好，猿惊鹤怨，孤负辋川碑。
清明雨寒八首
杨万里（宋代）

莫嫌细雨苦飘萧，政要寒声伴寂寥。
杏叶犹疏不成响，且将纸瓦当芭蕉。
颂古二十六首
释嗣宗（宋代）

妙圆金地绝纤尘，到者当观无相真。
莫道玄门难近向，举头便是塔中人。
题文与可画竹
谢薖（宋代）

我昔居西园，手植竹数个。凛然如德友，节行不敢破。

朝吟玩霜如，夜闻萧瑟清。风吹一旦忽不见，似觉尘土污人衣。

朅来翠云麓，日唯见山不见竹。虽云山气日夕佳，尚恐无竹令人俗。

昨得与可画，自归尘壁挂。门开风动之，如枉故人驾。

对山看画信不恶，何人更觅扬州鹤。
陪姚使君题惠上人房
孟浩然（唐代）

带雪梅初煖，含烟柳尚青。来窥童子偈，得听法王经。

会理知无我，观空厌有形。迷心应觉悟，客思未遑宁。
陪仲藩幕暨别驾公游玉泉寺座中赋
林光（明代）

重驰我马度云屏，醉眼看山又一醒。玉乳源头皆入酒，仲家兄一总忘形。

颓然坐石从林泛，莞尔逢僧话性灵。无限风光吟不尽，夕阳低照万山青。
水调歌头 多景楼
陆游（宋代）

江左占形胜，最数占徐州。连山如画，佳处缥渺著危楼。鼓角临风悲壮，烽火连空明灭，往事忆孙刘。千里曜戈甲，万灶宿貔貅。
露沾草，风落木，岁方秋。使君宏放，谈笑洗尽古今愁。不见襄阳登览，磨灭游人无数，遗恨黯难收。叔子独千载，名与汉江流。
奉和袭美伤开元观顾道士
张贲（唐代）

凤麟胶尽夜如何，共叹先生剑解多。几度吊来唯白鹤，

此时乘去必青骡。图中含景随残照，琴里流泉寄逝波。

惆怅真灵又空返，玉书谁授紫微歌。
双峰寺得舍弟书
李涉（唐代）

暂入松门拜祖师，殷勤再读塔前碑。

回头忽向寻阳使，太守如今是惠持。
途中早起寄兄弟
彭汝砺（宋代）

为惜庭闱别，方惊道路难。醉怜山月古，病怯野风寒。

驻马询农耜，临溪问钓竿。新诗如有得，写染寄归翰。
牢山访憨山清公不值
紫柏大师（明代）

吾道沈冥久，谁倡齐鲁风。
闲来居海北，名误落山东。
水接田横岛，云连慧炬峰。
相寻不相见，踏遍法身中。
和韩司谏叔夏乐谷五吟·纸帐
胡寅（宋代）

细皱卷寒波，轻明笼白雾。
何以相徘徊，岁晚正凝沍。
枕欹一尺竹，被展几幅布。
贤哉楮先生，不以贫不雇。
夜玉围红绡，羞涩强自赋。
书生说富贵，志士安贫素。
风惊银海潮，春在明月库。
先生睡方浓，不觉糟床注。
别李郎中
薛涛（唐代）

花落梧桐凤别凰，想登秦岭更凄凉。

安仁纵有诗将赋，一半音词杂悼亡。
满江红 其四 和杨民瞻送祐之弟还侍浮梁
辛弃疾（宋代）

尘土西风，便无限、凄凉行色。还记取、明朝应恨，今宵轻别。

珠泪争垂华烛暗，雁行中断哀筝切。看扁舟、幸自涩清溪，休催发。

白首路，长亭仄。千树柳，千丝结。怕行人西去，棹歌声阕。

黄卷莫教诗酒污，玉阶不信仙凡隔。但从今、伴我又随君，佳哉月。
移植官梅已着数花得四绝句 其三
周紫芝（宋代）

旧日溪边醉帽斜，玉蕤如雪照乌纱。如今欲折疏疏蕊，无奈霜蓬不受花。
偈颂十首
释昙密（宋代）

咄这花木瓜，苦澁无以加。
蓦然嚼得碎，清风生齿牙。
种性恶，不堪夸。
杨岐老驴三只脚，蹋人无数满天涯。
冬至早起 其三
许及之（宋代）

百里雷声足震惊，地温春近易敷荣。故人新有催梅句，催得阳和太半生。
诉衷情令（登郁孤台，与施德初同读坡诗作）
康与之（宋代）

郁孤台上立多时。烟晚暮云低。山川城郭良是，回首昔人非。

今古事，只堪悲。此心知。一尊芳酒，慷慨悲歌，月堕人归。
生查子·金鞭美少年
晏几道（宋代）

金鞭美少年，去跃青骢马。牵系玉楼人，绣被春寒夜。
消息未归来，寒食梨花谢。无处说相思，背面秋千下。
东亭茶宴
鲍君徽（唐代）

闲朝向晓出帘栊，茗宴东亭四望通。远眺城池山色里，

俯聆弦望水声中。幽篁引沼新抽翠，芳槿低檐欲吐红。

坐久此中无限兴，更怜团扇起清风。
转庵催结局六次韵
许及之（宋代）

汉仪重睹旧，秦暴尽更新。应是天亡敌，从知国有人。

乾坤大开辟，华夏一陶薰。收到昆崙北，诗应快李频。
散花词 其八
赵佶（宋代）

碧绿相差次，红黄迭浅深。化工应自失，雕斲本何心。
离思
孟郊（唐代）

不寐亦不语，片月秋稍举。
孤鸿忆霜群，独鹤叫云侣。
怨彼浮花心，飘飘无定所。
高张系繂帆，远过梅根渚。
回织别离字，机声有酸楚。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十六 黄精
徐瑞（宋代）

东风抽灵芽，厚土长黄玉。我欲勤服食，从此长辟谷。
寄慰大翁
释函可（明代）

相看白首恨如何，独卧牛衣泪又多。瓶口几年知缺尽，不须重击瓦盘歌。
入湖南界 其六
邹浩（宋代）

重重叠叠拥遥峰，总在轻烟薄雾中。疑是李成初画了，生绡千幅挂晴空。
度庾岭逢谢广文赴漳州博率尔言别
陈吾德（明代）

岭上相逢日欲曛，旂亭立马袂难分。十年别有新华发，三仕官难旧广文。

苒苒风尘悲异路，翩翩词赋想凌云。兰湖漳浦须臾隔，愁绝啼猿不可闻。
送赠王平甫
王令（宋代）

士学何漫漫，近习忘远绍。
文章多自名，谁出得高调。
子才希世多，拔俗起孤峭。
如解万里骏，不以羁縻要。
篇章缀清新，霞电绚天彯。
夜归借之读，掩纸疑有耀。
洗手脱世尘，飞身就遐眺。
舌骨谁谓朽，死魄如可召。
缩手不愿学，神巧谢人妙。
余材生何偏，日月费吟啸。
收奇欲身名，揽古愿独吊。
平生勇前争，未始却自料。
一日接大敌，说舌忽忘挑。
如秋九磨镜，迫我以丑照。
贪观朝日明，退失两目了。
愿假斧斤惠，刻形近天肖。
寄声诚甚勤，献璞定逢笑。
秋晚寓叹
陆游（宋代）

荷叶枯已尽，菊花残更香。
带酲尝野橘，和梦听啼螿。
鬓畔流年速，灯前旧话长。
寒龟且未死，不必恨楮床。
之官新定寓兴三首 其一
张伯玉（宋代）

关山雨雪征人泪，京洛风尘倦客心。谁信子陵溪上去，一川秋净涤烦襟。
送周仁夫赴长沙司训
罗玘（明代）

道大青天阔，官閒白昼长。眼中碍衡岳，心底湛青湘。

诗到穷偏妙，人难老更狂。何时一樽酒，风雨夜连床。
和刘明仲都曹见别三首
苏颂（宋代）

幽居邻有万窠松，坐见京江四面峰。
形若橛株随倚徙，愁如顽矿渐销鎔。
尚纡轩冕心颜厚，但觉林泉兴味浓。
茗饮药苗留待客，时时宾友自过从。
陈仁先侍御属题钱南园画瘦马
郑孝胥（清代）

南园可敬尤可爱，独喜画马穷殊态。一瘦至此有馀慨，尻肋崚嶒尔何惫。

草枯林秃想长饥，原头踟蹰将安归？他年骏骨千金日，莫遣人间伯乐知。
和令狐相公寻白阁老见留小饮因赠
刘禹锡（唐代）

傲士更逢酒，乐天仍对花。
文章管星历，情兴占年华。
宦达翻思退，名高却不夸。
惟存浩然气，相共赏烟霞。
句
郑云表（元代）

形如槁木因诗苦，眉锁苍山得酒开。
寿广东陶漕
徐泳（唐代）

龟灵鹤爽一臞仙，膝上横桐漱玉泉。
闻道妙堂访耆旧，未容归种石庄田。
鹧鸪天
曹组（宋代）

浅笑轻颦不在多。远山微黛接横波。情吞醽醁千钟酒，心醉飞琼一曲歌。

人欲散，奈愁何。更看朱袖拂云和。夜深醉墨淋浪处，书遍香红拥项罗。
酬崇福长老见寄
郭祥正（宋代）

寄榻西湖不掩关，残年犹得伴僧閒。身投罗网归无路，目送烟云幸有山。

新句忽传文字外，旧游重想笑谈间。故人风义如师少，慰我忧愁两鬓斑。
仲夏初度惟寅为余举觞话旧感怀赋谢此什
胡应麟（明代）

年少相逢结客场，翩翩裘马赋河梁。风期肯逐朱颜尽，意气偏偕白发长。

阁上麒麟云缥缈，宫前鳷鹊月微茫。桑弧莫话男儿事，纵目天山大树傍。
赤蚁辞送杨叔武广南招安
梅尧臣（宋代）

南方赤蚁大若象，潜荒穴洞人莫逢。
天公合雨不决雨，从横乱出将自封。
侵疆凌壤坏城市，战斗亿倍南柯雄。
尝闻穿山食此物，此物既大非常凶。
张舌流涎莫可饵，枉啄不怕长戈舂。
今令智者以智取，即见蚳醢传太宫。
因而使知祸福理，天子下令云从龙。
予自浙抵新安登齐云还浙道中旅馆颇多奇景而不成一字至衢自嘲一绝
徐渭（明代）

系马梅花索酒时，溪山遥映酒家旗。何为每到堪题处，不解吟成一字诗。
宫词 其三十二
张公庠（宋代）

万字阑干菊半开，更怜清露点莓苔。仙韶使副呈新谱，得旨重阳侍宴来。
卧云堂
饶节（宋代）

补牢初未益亡羊，聊伴闲云卧草堂。君解入官云作雨，未应舒卷却相妨。
和士特栽果十首·橘
刘子翚（宋代）

南北由来地气偏，凌寒松柏但苍然。
逾淮种橘今为枳，岂比中人性易迁。
一字至七字诗（赋得诗）
白居易（唐代）

诗。绮美，瑰奇。明月夜，落花时。能助欢笑，亦伤别离。

调清金石怨，吟苦鬼神悲。天下只应我爱，世间唯有君知。

自从都尉别苏句，便到司空送白辞。
送洪宰西归少歌渔春渡是日风雨
陈宗远（宋代）

送客来孤店，疏轩竹数茎。
归帆出烟雨，群吏立沙汀。
似我情何悄，如君事最荣。
待无云隔岸，须看远山青。
赠僧隆古
顾逢（宋代）

万山深处断人烟，溪水潺潺接涧泉。
白发老僧陵上住，晋朝松在屋头边。
开笼行
张远（清代）

鳌江之山削苍玉，鳌江之水浮深绿。石榴花发春茫茫，鹧鸪无数啼山麓。

一声两声纷如泣，落日衔山声渐急。其中有客思江南，怪尔曾云行不得。

罗入笼中寄远人，不伤其羽伤其神。深林丛草那可问，却看燕雀心酸辛。

聪明文采古所戒，生人生物同至仁。开笼放入青霄去，还尔悠悠自在身。
黄子湘太守属题令子贞石遗稿
沈梧（清代）

风烟南浦赋招魂，遗稿披看墨有痕。负约春花江上舫，伤心宿草雨中村。

清词丽句留千古，贤佐才人萃一门。料得九原应寂寞，来生诗社好重论。
送滕寺丞归苏州
梅尧臣（宋代）

驱车入蜀时，有弟母不往。
留妇侍母傍，以子嘱妇养。
昨得阊门侍，妇子死泉壤。
此心那得安，弃官提辔鞅。
东驰三千里，鬻马求吴桨。
吴桨速如飞，归来拜堂上。
堂前去时树，已觉枝条长。
岂无怀抱感，为寿酌春醠。
过桃叶渡
吴让恒（清代）

断蔓荒烟气寂寥，渡头人去静兰桡。多情一夜江南雨，犹涨秦淮数尺潮。
王宇玉手帖
张天英（元代）

西汉文章二百年，龙盘亲赐蕊珠仙。巫云梦冷金壶墨，谁补东南一柱天。
次韵冯吉老
许景衡（宋代）

马蹄长厌软红尘，欲去虚名意亦欣。壮士宁为东阁客，故人休诵北山文。

到家留语应如鹤，出岫无心恐似云。我亦有田江海曲，年来舍已为谁耘。
贺圣朝
赵彦端（宋代）

河阳桃李开无数。待成春归去。小园几月忽惊飞，恨主人难驻。

雏莺乳燕愁悲语。道留君不住。愿君随处作东风，与群花为主。
秋柳
商可（清代）

多情大垂手，婀娜早春时。忽漫伤憔悴，还能管别离。

画轮劳怅望，衰草共愁思。满目金城色，攀条始得知。
至雄州寄诸弟并呈诸友 其二
彭汝砺（宋代）

沙陀行尽见南山，过却中京更少寒。欲寄梅花无处觅，祇将书去报平安。
中秋羊城怀故山
黎延祖（明代）

闷客恹恹村梦数，听残画角每凭楼。山中何处白云满，濠泮依然绿水流。

寂寞久淹芳草地，衰迟懒过御梨秋。故园橘柚空相待，好月谁看最上头。
偈颂七十一首
释了惠（宋代）

向上关，脚下路。
才拟问如何，邯郸学唐步。
章序臣得铜雀砚属余作诗
何薳（宋代）

阿瞒恃奸雄，挟汉令天下。惜时无英豪，磔裂异肩踝。

终令盗坏土，埏作三台瓦。虽云当涂高，会有食槽马。

人愚瓦何罪，沦蛰翳梧槚。锡花封雨苔，鸳彩晦云罅。

当时丹油去，实非谋诸野。因之好奇士，探琢助挥写。

归参端歙材，坚泽未渠亚。章侯捐百金，访获从吾诧。

兴亡何复论，徒足增忿骂。但嗟瓦砾微，亦以材用舍。

徒令瓴甓馀，当擅琼瑰价。士患德不修，不忧老田舍。
奉怀深父学士友兄 其一
彭汝砺（宋代）

泛泛公舟何所之，江湖不似月相随。关西夫子吾所畏，河上丈人今所思。

蓬发白如相别日，菊花黄似去年时。看花欲饮竟无味，不是贫家缺酒卮。
奉答乐道
韩维（宋代）

禁职台纲佚旧儒，青林华屋俨高居。
炎天久隔押犀论，暇日聊脂载酒车。
雨逼秋容生户牖，风回凉思入襟裾。
东朝第一推调护，圣主宁容久卧庐。
由豫省回銮渡孟津
玄烨（清代）

遥望嵩峰欲逼天，太行绵亘洛阳川。金明池畔无烽火，醉白堂前起玉烟。

千里中州古击壤，两河分界旧原田。扁舟稳渡观民俗，休养心殷冀有年。
榜岭春霖
陈运（明代）

叠嶂幽岩锁碧空，翠微常在水光中。谁知慰满躬耕者，尽是冥冥助化工。
杂赋
陆游（宋代）

中年畏病杯行浅，晚岁修真食禁多。
谢客杜门殊省事，一盂香饭养天和。
江南闻新曲
方干（唐代）

席上新声花下杯，一声声被拍声摧。

乐工不识长安道，尽是书中寄曲来。
寄题孙氏碧鲜亭
范仲淹（宋代）

天地何风流，复生王子猷。
黄金买碧鲜，绿玉排清秋。
非木亦非草，东君岁寒实。
耿耿金石性，雪霜不能老。
清风乃故人，徘徊过此君。
泠泠钧天音，千载犹得闻。
应是圣贤魄，钟为此标格。
高节见直清，灵心隐虚白。
粉筠多体貌，锦箨见儿童。
上交松桂枝，下结兰蕙丛。
秀气蔼晴岚，翠光凝绿水。
明月白露中，静如隐君子。
不愿湘灵泣，不求伶伦吹。
凤皇得未晚，蛟龙起何时。
萧萧云水间，良与主人宜。
红尘满浮世，何当拂长袂。
坐啸此亭中，行歌此亭际。
逍遥复逍遥，不知千万岁。
听早蝉歌
耿湋（唐代）

蝉鸣兮夕曛，声和兮夏云。白日兮将短，秋意兮已满。

乍悲鸣兮欲长。犹嘶涩兮多断。风萧萧兮转清，

韵嘒嘒兮初成。依婆娑之古树，思辽落之荒城。

闲院支颐，深林倚策，犹惆怅而无语，鬓星星而已白。
次韵黄虚中春怀
史浩（宋代）

杏园桑陌草连空，点点残红溅晚风。篱落喜闻营细柳，烟尘徒尔隘新丰。

不因宣室咨梁傅，安得朝廷知弱翁。他日淮肥惊鹤唳，金龟似斗合须公。
偶成 其一
唐桂芳（明代）

春来十日九风雨，何事东君不放晴。门外两株好桃李，花开准拟作清明。
上十四吟十首
刘克庄（宋代）

翠华未可议时巡，自古安危击重臣。
闻说紫岩亲督战，孰云赤重后无人。
诸公尽作鑽天令，老子重为击壤民。
万里阴霾冰霰合，一通露布挽迥春。
诗偈 其一三二
庞蕴（唐代）

八万四千同一理，事相差别立异名。十二围陀及疏论，慇勤三六不须生。
哭畋
周孚（宋代）

久识死为灭，正缘情未忘。宿因吾已断，恶债尔先偿。

临老翻如衍，平生错笑商。莫风吹雨至，老泪并淋浪。
-
范成大（宋代）

高田一雨免飞埃，上水纲船亦可催。
说与东江津吏道，打量今晚涨痕来。
送别史友六首 其二
敖陶孙（宋代）

诸君置膜外论，之子真个中人。冀北何限千驷，东市初逢一麟。
次僧昙隐谢见临韵二首 其一
周行己（宋代）

倦云小息五公山，来往扁舟胜据鞍。强饭未能追马革，寄餐端恐识猪肝。

山泉周匝流清泚，古木森罗照屈蟠。独卧北窗怀太古，元无一物到门阑。
杨柳枝
佚名（唐代）

万里长江一带开，岸边杨柳几千栽。

锦帆未落西风起，惆怅龙舟去不回。
呈龄叟
陈著（宋代）

寥寥古道独开门，一见无言心已闻。
别后黄尘留四月，坐来清已洗三分。
鳞鳞秧活方吞水，翼翼山飞欲舞云。
此景此生如此酒，证明耐久有南薰。
病懒
黄庭坚（宋代）

病懒不喜出，收身卧书林。
纵观百家语，浩渺半古今。
空蒙象外意，高大且闳深。
闻有居覆盆，岂能逃照临。
一马统万物，八还见真心。
乃知善琴瑟，先欲绝弦寻。
五歌。放牛
陆龟蒙（唐代）

江草秋穷似秋半，十角吴牛放江岸。邻肩抵尾乍依隈，

横去斜奔忽分散。荒陂断堑无端入，背上时时孤鸟立。

日暮相将带雨归，田家烟火微茫湿。
螺川望月有怀陈子明杨若春余彩震
李之世（明代）

江干聊徙倚，流目火云残。政尔陶嘉月，游思属所欢。

清辉涵水陶，皓魄漾金盘。浥露荷同汎，萦烟竹共漙。

川峦宁异照，风月觉殊观。独白悲形影，何由托羽翰。

砧摇风绪乱，书就雁行单。相望那同赏，关山此夜寒。
润夫饭僧景泰相款信宿告归
白玉蟾（宋代）

梦中也学云峰路，未老来游蒲涧山。
无数老僧闲道士，笑人骑马出松关。
与缉熙同访莫云楼
潘宝（明代）

朝看日影漾波纹，卓午风和日又曛。遥指吟篷烟水上，两三人醉一楼云。
泊舟芋墩
汪学金（清代）

小艇缘溪行，系缆垂杨坞。绿野炊烟微，人家在春雨。
颂古十六首
释道宁（宋代）

妙体本如如，无劳待卷舒。
直饶凭麽去，未免草庵居。
寄马巨济察院时监泰州酒得宫祠归南京
吕本中（宋代）

新春款南园，积雨寒不歇。起望海陵城，幸未还往缺。

闻公得安还，未放车轨折。毫端倒江海，胸次湛明月。

东风片帆来，乃复为此别。田园到荒芜，岁事有曲折。

不见南山松，高卧拥霜雪。鬓髯凛可畏，此岂念容悦。

愿公考其然，一向鼻头说。
同吕文刚吴邦献马子才赋白菊得采字
慕容彦逢（宋代）

红紫春争妍，那复俟秋宰。兹花如端人，凌飙振辉彩。

英英剪轻云，粲粲络珍琲。天清月色留，日淡霜华在。

高标比松竹，芳气压兰茝。飘零饫夕餐，韡韡富晨采。

中有神仙滋，收功逸而倍。调丹杂樗楮，服之毋豫怠。

能驻好容颜，延龄向千载。事著抱朴书，刘生岂予绐。
友善堂为张以道题
沈继祖（明代）

上士与下士，多闻或寡闻。
子诚能尚友，我亦叹离群。
磨琢功当进，金兰志不分。
孝标何所见，但广绝交文。
木兰花慢（用韩干闻喜亭柱间韵）
袁去华（宋代）

□中原望眼，正汉水、接天流。渐霁雨虹消，清风面旋，借我凉秋。霁庐旧三顾处，但孤云、翠壁晚悠悠。唯有兰皋解佩，至今犹话离愁。

迟留。叹息此生浮。去去老沧洲。念岁月侵寻，闲中最乐，饱外何求。功名付他分定，也谁能、伴得赤松游。尊酒相逢，更莫问侬，依旧狂不。
野寺寓居即事二首
姚鹄（唐代）

南山色当户，初日半檐时。鹤去卧看远，僧来嫌起迟。

窗明云影断，庭晓树阴移。何处题新句，连溪密叶垂。

古寺更何有，当庭唯折幢。伴僧青藓榻，对雨白云窗。

暝色生前岭，离魂隔远江。沙洲半藜草，飞鹭白双双。
再次前韵
苏颂（宋代）

岿然华屋四开扉，经构初凭佛大威。
最是一州孤绝处，不因嘉客到应稀。
凌虚自觉云梯近，销暑聊将玉盏飞。
人士莫嗟山简醉，犹能倒著接{上四下离}归。
步虚词五首 其四
徐铉（宋代）

何处求玄解，人间有洞天。勤行皆是道，谪下尚为仙。

蔽景乘朱凤，排虚驾紫烟。不嫌园吏傲，愿在玉宸前。
幕次闲吟
王禹偁（宋代）

文章曾受帝褒称，幕次孤吟冷似冰。
借马趁朝长後到，问人求米尽难凭。
僮教罢药朝无酒，儿废看书夜绝灯。
除却金章在腰下，其余滋味一如僧。
和黄彦华帅机六言十首
刘克庄（宋代）

肮脏倚门如敖，滑稽玩世非颠。
坡即崇宁奎宿，白是开元谪仙。
送石令君
刘宰（宋代）

攀辕父老杂儿童，十载重欣见此风。
可但三年方论定，亦由去此与初同。
一尘不染冰常莹，万折难回水必东。
正直自应神所介，人心况有是非公。
登小山谷
舒岳祥（宋代）

亭榭随人事，江山换劫灰。
邹裾前日盛，谢屐几时来。
红树欹城坂，黄花上石台。
欲寻观聚赋，谁与划蒿莱。
题洪元质墨竹
林弼（明代）

今代画竹称妙绝，李公息斋赵松雪。天风吹墨落人间，一幅千金香未灭。

今君笔势清且扬，直与二公相颉颃。千林露滴翠葆湿，万竿风拂琅玕长。

山斋昼閒快一睹，错落篆籀犹遗古。凤凰飞去苍梧云，鹧鸪啼破黄陵雨。

人言无声胜有声，画思何如诗思清。冯君为我写梅雪，岁寒结此泉石盟。
墨竹
秦观（宋代）

墨君飒飒风雨鸣，垂鸾舞凤翻青绶。
一竿珍重几百缗，奚啻渭川三万亩。
金锵玉戛空琴声，婢行奴颜谢花柳。
得亭真从寂寞间，卓古高标压群丑。
不须辨直致湘江，便觉满窗凉意透。
挺然叶节抱风孤，顿应君子虚心受。
雷迸箨龙龙欲走，樱笋纷纷徒适口。
破除肉味若闻韶，王猷笑咏还依旧。
藉槛湘阴净简书，接地春华幻尘垢。
佛手笔端别有神，往来平安报良友。
前时无偶後无继，寄宝秘灵宜永久。
偈七首 其五
释继成（宋代）

鼻里音声耳里香，眼中咸淡舌玄黄。意能觉触身分别，冰室如春九夏凉。
入汴示坰
吴则礼（宋代）

前年溯洛水，杨花白如毡。今年溯洛水，青青未三眠。

犹吃嵩福饭，强寻梁宋船。一笑真自喜，蒲团媚癯仙。
忆山中
陈去疾（唐代）

长吟重悒然，为忆山中年。清瑟泛遥夜，乱花随暮烟。

珠林馀露气，乳窦滴香泉。迹远尘埃外，花开绮藻前。

岩罗云貌逸，竹抱水容妍。蕙磴飞英绕，萍潭片影悬。

林藏诸曲胜，台擅一峰偏。会可标真寄，焚香对石筵。
满江红 寿太守四月三十
梁大年（宋代）

九十炎光，又过了、三分之一。记当年光际，诞生良弼。

崧岳降神钟秀气，孕成间世真英杰。妙文章、拾芥立功名，谁能敌。

周孔业，邹轲质。伊尹志，渊明节。袖经纶妙手，屡投班笔。

富贵一朝知已逼，封侯谈笑真堪觅。信功名、管取出长年，看箕翼。
次韵传道夜观牡丹
张纲（宋代）

年来春事不相关，一笑除非醉里拚。未信花枝憎白发，且随月色傍朱栏。

他时拜赐犹能记，此夜伤心更忍看。姚魏风流浑谩与，坐来双泪落金盘。
崇圣寺瀑布泉二首 其二
袁甫（宋代）

半山飞瀑元如雪，况是今朝雪里来。界破青山休谩诧，神光妙用亦奇哉。
送薛唐卿赴省试
邹浩（宋代）

河东文物久尘埃，之子亭亭郁有材。已见中天鸣鸑鷟，不应环堵更蒿莱。

绿衣春色知谁共，青简风流自此开。倾耳西州人快意，玉阶曾上直言来。
偈颂七十二首
释祖钦（宋代）

声前一句盖诸方，指出乾坤是大唐。
但见皇风成一片，不知何处是封疆。
癸未至节以病晚起走笔戏书纪事排闷十首
方回（元代）

云无事书者，泥屦隔墙声。
小市扃虚肆，荒庖绝美烹。
流涎淮蟹紫，入梦海柑頳。
莫殢闭关卦，兵戈商不行。
再游岳麓示法光其邻道林人言陶士衡旧居也五
胡寅（宋代）

雄城千雉压江横，倒影蛟龙十里明。
欲倚危栏舒远眺，东风无力暮云平。
阎求仁太博挽词 其一
邹浩（宋代）

东国论交处，于今马鬣归。江山愁欲变，冠剑歘成非。

事业知谁睹，声名只自飞。苍苍不容问，落日掩晴晖。
别桥上竹
白居易（唐代）

穿桥迸竹不依行，恐碍行人被损伤。

我去自惭遗爱少，不教君得似甘棠。
次韵黄次山见寄
释德洪（宋代）

君诗清绝似沅湘，写妙宣心气味长。地僻且为三径乐，才高真是万夫望。

随流我自分泾渭，赏骏谁能略牝黄。自古丰城匿神物，斗牛应觉动光芒。
访隐者不遇
宋祁（宋代）

青萝白石扉，霞薄动春晖。
鹤去书空在，凫閒舄自飞。
骖鸾仙驭远，出岫昔心违。
拂衽雄风动，犹疑御寇归。
为梁药亭题新得白水山人山水图歌
陈恭尹（清代）

白水山人癯如鹤，神姿虽妙形何弱。拂笺词翰势若流，对客清何复能谑。

最工图画懒莫比，十日不能成一水。姓氏而今作古人，诸公往往争遗纸。

梁君好事晚得兹，秋山一叠当茅茨。使我枕簟坐其下，当暑忽有清风来。

石高气骄苔藓黑，疏林索莫生寒色。心魂密与空谷幽，耳目顿觉群峰逼。

为谁画此空嶙峋，外无题识中无人。幸离俗手免毁裂，得入君家如有神。

即今大暑方如焚，安得此图化为真。清溪一曲无纤尘，与君高戴华阳巾。
次十五里店寄交代杨十七判官
毕仲游（宋代）

世事元无定，吾今得已多。转头新岁月，开眼旧山河。

蹭蹬如君少，因循奈我何。此生深会得，不用接舆歌。
止顿 其一
弘历（清代）

止顿宣传休猎骑，纸窗赢得晓秋閒。封章昨日刚批阅，无事今朝饱看山。
纳凉
汪廷桂（清代）

炎歊扫尽任徜徉，百本芭蕉半亩塘。竹屋夜吟诗隽永，莲筒秋味酒清香。

月斜透树影俱好，风细著身心亦凉。更占人间无量福，书帷萤火胜燃糠。
和王鲁公掌中太华
许景衡（宋代）

五岳独说太华雄，屹嶪千仞撑青穹。何人收卷入掌握，要使肉眼惊神通。

悬岩绝壑溅飞瀑，玉窗翠壁开深宫。先生捧玩岂徒尔，崇卑真妄归圆融。

我生江海曾未识，幽邃崎嵚烦指踪。堪笑骑驴老潘阆，却要三峰在眼中。
题致堂新州坐石
方岳（宋代）

苍寒瘴面新州石，直不话头传不休。
秦负儒耶君误矣，二书今与大江流。
偈颂七十二首
释祖钦（宋代）

洪蒙未判绝疏亲，毕竟难将事理分。
夜半正明还不露，金刚脑后铁昆仑。
题汪水云诗十首
罗志仁（宋代）

斜阳葛岭少人行，一片荒山系废兴。
留得临湖春雨观，东风摇落木香棚。
瓜洲别廖文学之饶平便道过里
卢龙云（明代）

捧檄同君出帝城，扁舟南下棹波平。中流过雨增河广，两岸鸣波送客行。

忆李他时云树意，师韩潮士斗山情。月明瓜步分岐处，二字乡园为寄声。
句
李适（唐代）

玉殿笙歌宜此夜，更看明月照高楼。
玉簪花和希纯 其七
刘跂（宋代）

姑射山前旧约非，秋风满意未成归。仙人一去无留迹，堕珥遗簪作雪飞。
有怀汉老弟
虞俦（宋代）

缺落槿篱须补缀，稀疎菜甲欠锄耘。
芙蓉泣露坡头见，桂子飘锄月下闻。
策杖却愁成独往，举杯谁与醉浓芬。
欢悰莫讶年来减，触目无非是忆君。
食藕
李流谦（宋代）

芙渠固佳产，其末亦奇绝。
此土乃物宜，厥包比柚橘。
蔓引茎自遂，泥蟠体仍洁。
一丝戏傀儡，众窍殒鯈忽。
七月陂塘秋，千盖偃寒碧。
俚语名带花，脆嫩若无骨。
如船近诳诞，似玉孰追削。
瞿昙况真理，秽净本同出。
花实根相连，因果非两法。
君看入口处，一片疑嚼雪。
溽暑肌如熏，毒梧肺欲裂。
只应萧爽时，便清凉国。
句
叶廷珪（宋代）

名字惟因佛书见，根苗应逐贾胡来。
浣溪沙·上巳
杨基（明代）

软翠冠儿簇海棠，砑罗衫子绣丁香。闲来水上踏青阳。
风暖有人能作伴，日长无事可思量。水流花落任匆忙。
七夕
张文恭（唐代）

凤律惊秋气，龙梭静夜机。星桥百枝动，云路七香飞。

映月回雕扇，凌霞曳绮衣。含情向华幄，流态入重闱。

欢馀夕漏尽，怨结晓骖归。谁念分河汉，还忆两心违。
鹧鸪天·九十吾家两寿星
邹应龙（宋代）

九十吾家两寿星。今夫人赛昔夫人。百年转眼新开帙，十月循环小有春。生日到，转精神。目光如镜步如云。年年长侍华堂宴，子子孙孙孙又孙。
对雪寄崔仲裕
陈洎（宋代）

夺鹤韬霞势渐浓，卷帘庭馆好支筇。
乘查路阔寒凝冻，种玉畦平晓被封。
天上瑶宫当月圃，海中银阙耸鳌峰。
思君不得同吟赏，知在旗亭第几重。
题郭季宽晓耕宿钓二图 其二
杨冠卿（宋代）

羊裘晦山泽，貂蝉等鸿毛。直钩道可行，一钓联六鳌。
谒璨老病未能起留二偈示之 其二
陈渊（宋代）

西堂偶尔头痛，首座从来脚跛。堂头更自默默，客来一场懡㦬。
华原磬－刺乐工非其听也
白居易（唐代）

华原磬，华原磬，古听不听今听听。泗滨石，泗滨石，

今听不击古听击。今听古听何不同，用之舍之由乐工。

乐工虽在耳如壁，不分清浊即为聋。梨园弟子调律吕，

知有新声不如古。古称浮磬出泗滨，立辨致死声感听。

宫悬一听华原石，君心遂忘封疆臣。果然胡寇从燕起，

武臣少肯封疆死。始知乐与时政通，岂听铿锵而已矣。

磬襄入海去不归，长安市儿为乐师。华原磬与泗滨石，

清浊两声谁得知。
诉衷情
方千里（宋代）

一钩新月淡于霜。杨柳渐分行。征尘厌堆襟袂，鸡唱促晨装。

淮水阔，楚山长。暗悲伤。重阳天气，杯酒黄花，还寄他乡。
和酬虢州李司法
杨炯（唐代）

唇齿标形胜，关河壮邑居。寒山抵方伯，秋水面鸿胪。

君子从游宦，忘情任卷舒。风霜下刀笔，轩盖拥门闾。

平野芸黄遍，长洲鸿雁初。菊花宜泛酒，浦叶好裁书。

昔我芝兰契，悠然云雨疏。非君重千里，谁肯惠双鱼。
山行驻马
于谦（明代）

沾衣数点雨馀雨，极目万重山外山。立马平原看秋色，独怜寒菊映衰颜。
风流子 自笑
王夫之（明代）

老夫无藉处，问今古、更有几人知。把红霞揉碎，挼成火枣，玉露团合，酿就冰梨。

饱餐罢、擎篮盛夜月，添炭煮冰凘。一掐中天，星随指落，还从残腊，花促春归。

秋风落叶里，扪碧霄、敲响玻瓈。大笑天翁白雀，输我偷骑。

金弹惊开，幽窗啼鸟，玉笙唤起，茅店荒鸡。且殷勤属望，绝调钟期。
率舟师出虎门捕盗
文星瑞（清代）

此地咸称百谷王，虎门东下接重洋。地穷炎徼千峰赭，天混诸蛮一气苍。

夜静鱼龙惊鼓角，风高凫雁送帆樯。微躯敢惜垂堂戒，要剪萑苻靖一方。
次韵洪庆善同饮道祖家赏梅 其二
葛立方（宋代）

麝脐飘馥来疏蕊，霜女将寒堕瘦枝。数朵腊前舒冷艳，催花羯鼓未应知。
弹棋歌
韦应物（唐代）

圆天方地局，二十四气子。刘生绝艺难对曹，客为歌其能，请从中央起。

中央转斗破欲阑，零落势背谁能弹。此中举一得六七，旋风忽散霹雳疾。

履机乘变安可当，置之死地翻取强。不见短兵反掌收已尽，唯有猛士守四方。

四方又何难，横击且缘边。岂如昆明与碣石，一箭飞中隔远天。

神安志惬动十全，满堂惊视谁得然。
效阮公咏怀 其七
薛蕙（明代）

生平保至贵，变化去须臾。登遐上飘飖，举步临九衢。

阊阖正昼上，陟降太微居。曜灵辟重光，长风厉六虚。

雌蜺左右翔，云盖翼前驱。回车层城野，总辔昆崙墟。

群圣为我族，五岳为我庐。岂与乡闾子，握手少踌躇。
送曾景建道州听读
李自中（宋代）

晚节伤弓未足怜，江湖因此累诸贤。
名标宇宙各年在，事属朝诸万口传。
湘水有情空引些，舂陵无事早归田。
多年浪说飞升谶，不拟如今尚悄然。
三门砥柱
张保源（宋代）

凿开山骨过长河，水土方平叙九歌。举世但传神禹力，谁人知是帝功多。
雪
卢延让（唐代）

瑞雪落纷华，随风一向斜。地平铺作月，天迥撒成花。

客满烧烟舍，牛牵卖炭车。吾皇忧挟纩，犹自问君家。